Dette er BUFF: Bartendernes utvalg for fuktige forlystelser (BUFF) er utvalget til BIs studentforening SBIO. Utvalget består av over 80 bartendere og DJer, som sammen driver studentbaren Kroa, studenttorsdag på Lawo. Utvalget har opptak av nye medlemmer hvert semester.

Flere uavhengige kilder Universitas har vært i kontakt med forteller at de ble bedt om kle av seg på jobbintervju for å være med i BUFF, bartenderutvalget til Studentforeningen ved BI i Oslo (SBIO).

Én av dem, en student som ønsker å være anonym, forteller at intervjuet som fant sted på utestedet Lawo startet normalt. Etter 20 minutter tok det imidlertid en helt uventet vending.

Studenten skal ha fått bind for øynene og ble ført ned tre etasjer. Han forteller at sterke lys ble rettet mot ansiktet hans. Han sto alene på en scene og visste hverken hvem eller hvor mange som så på, forteller han.

–⁠ De sa at jeg kunne si nei, men de understreket at de ikke ønsket at jeg skulle gjøre det. De hadde mange søkere og ville ikke ansette kjedelige folk, sier studenten.

Intervjuerne skal ha satt på høy teknomusikk, og ha bedt studenten simulere å suge en «kuk». Deretter to «kuker».

–⁠ Med jevne mellomrom sprutet noen vann i ryggen på meg. Når det skjedde, skulle jeg stønne som om jeg fikk en pikk i rompa.

Han forteller også at han ble bedt om å mime at han fikk en sædsprut i ansiktet.

–⁠ De ville også at jeg skulle strippe av meg klærne mens jeg danset forførende.

Amerikanske tilstander

Universitas har kontaktet flere ti-talls medlemmer av BUFF på Facebook. Ingen ønsket å fortelle noe om innholdet i intervjuene. Ett medlem svarte at «dette ønsker jeg å holde hemmelig», et annet svarte «dette har jeg ikke lov til å snakke om».

Studenten selv forteller at han ikke tok noen skade av opplevelsen.

–⁠ Jeg hadde ikke gjort noe jeg ikke var villig til å gjøre, sier han.